Jørn Dohrmann (DF), 2006-11-23:
Man kan altså godt blive forvirret af at høre denne folketingsdebat, når man ved, hvad der egentlig foregår udeomkring i kommunerne.
Jeg vil bare sige til hr. Bjørn Medom Nielsen, at det jo ikke hænger sammen.
Samtidig kan vi konstatere, at de socialdemokratiske borgmestre rundtomkring åbenbart er miljøfjendske.
Det er nogle nye ting, vi får frem i debatten, men det er da meget prisværdigt, at Socialdemokratiet selv siger, at de er miljøfjendske.
Fra Dansk Folkepartis side mener vi, at det kommunale selvstyre sagtens selv kan varetage budgetterne og se, at man får en gevinst ved at købe de rigtige varer, f.eks. A+- og A++-mærkede apparater, i den takt, udstyret skal udskiftes.
Hvis vi pålægger dem at udskifte alle apparater fra dag et, er det klart, at de får en megastor udgift, som de sikkert gerne vil have staten til at betale.
Men hvem er det, der skal have gevinsten?
Er det staten, der skal have de penge, som kommunerne sparer?
Det bliver et regnestykke, der ikke er til at holde styr på, og som jeg tror bliver utrolig vanskeligt at gøre op i sidste ende.
Vi har selvfølgelig tillid til, at kommunalpolitikerne, også socialdemokrater, SF'ere og radikale, formår at gøre tingene bedst muligt og styre borgernes penge.
Det er selvfølgelig ikke deres egne penge, det er borgernes penge, de skal administrere, og vi har altså tillid til, at de gør det på den bedst mulige måde.
Ellers vil jeg bare sige, at der jo er mange forhold, som kan medvirke til, at man bruger energirigtige apparater.
Det giver sig bl.a. udslag i budgetterne, og det er selvfølgelig en årsag til, at man vil tage højde for det.
M022S14881543tojo.fm Page 1517
Wednesday, February 7, 2007 12:44 PM
Når kommunerne skal købe køretøjer, er det selvfølgelig klart, at der skal tages hensyn til både brændstoføkonomi og også partikler.
Men det er altså ikke uproblematisk at anvende køretøjer med partikelfiltre i kommunerne.
Hvis der ikke køres særlig mange kilometer, ved vi, at den teknologi, man bruger i dag, kan medføre udledning af flere partikler, og det er jo sådan set ikke det, vi vil have.
Det er i hvert fald ikke det, Dansk Folkeparti vil, vi vil gerne bekæmpe partikeludledningen.
Jeg kan forstå, at uanset hvad lægger Socialdemokratiet og de andre venstrefløjspartier op til, at man skal tvinges til at udlede flere partikler, for de vil indføre et regelsæt som det, der foreslås her.
Med hensyn til træet var jeg tidligere i dag inde på, at i den kommune, jeg kommer fra, fremsatte vi et forslag om, at vi skulle anvende bæredygtigt produceret træ, når der skulle bruges træ, f.eks. i forbindelse med byggeri.
Men det blev simpelt hen stemt ned af venstrefløjen, som selvfølgelig var opmærksom på, at det ville medføre en ekstra udgift.
Man kan altid diskutere, hvor stor merudgiften ville blive, men den ville absolut ikke være med til det, fordi det ville blive svært at styre.
Jeg kan forstå, at fælles målsætninger åbenbart ikke er noget, man har på venstrefløjen.
Man kan godt stå herinde og sige fra talerstolen, at nu skal vi indføre det med bæredygtig hugst, men når man kommer ud i kommunerne, er der en helt anden opfattelse.
Jeg er helt sikker på, at der også eksisterer nogle tilfælde, hvor man fremfører nogle synspunkter ude i kommunerne, som er totalt anderledes end dem, man fremfører herinde fra Folketingets talerstol.
Så kunne vi ikke få lidt ræson, lidt fælles fodslag på det her område?
Så vil vi selvfølgelig gerne se på de ting, man ønsker.
Med de ting, der er lagt op til, og som man kan kalde at fratage hele det kommunale system dets eget selvstyre, synes jeg bare det er at gå for vidt, og derfor kan vi ikke støtte forslaget, som det ligger her.